Crazy Little Thing Called Love
"Crazy Little Thing Called Love" je singl britanske rock grupe Queen. Tekst pjesme je napisao Freddie Mercury a našla se na njihovom 8. studijskom albumu The Game iz 1980. godine. Također je uvrštena i na kompilacijski album Greatest Hits iz 1981. godine. Na britanskoj top-listi singlova pjesma je dostigla 2. mjesto i bila je prva pjesma grupe koja je na američkoj top-listi Billboard Hot 100 dostigla 1. mjesto, zadržavši se na tom mjestu uzastopno 4 sedmice. Nakon što je komponovao pjesmu, Mercury je svirao ritam gitaru dok je pjesmu izvodio uživo, što je bilo prvi put da svira gitaru na koncertu grupe. Grupa je pjesmu izvodila na koncertima između 1979. i 1986. godine, a takva verzija pjesme se našla na albumima uživo: Queen Rock Montreal, Queen on Fire – Live at the Bowl, Live at Wembley '86 i Hungarian Rhapsody: Queen Live in Budapest. Od prvog izdanja, pjesmu su obrađivali mnogi umjetnici. Pjesma je izvedena uživo 20. aprila 1992. tokom koncerta Freddie Mercury Tribute Concert, a izveo ju je Robert Plant u kombinaciji sa Queenom.